b"\n_START_ARTICLE_\nVM i skak 1929\n_START_SECTION_\nBaggrund\n_START_PARAGRAPH_\nAljechin, som vandt verdensmesterskabet ved en match mod Jos\xc3\xa9 Ra\xc3\xbal Capablanca i 1927, ignorede et tilbud om at afvikle en revanchematch i Bradley Beach, New Jersey, og tog i stedet imod en udfordring fra Bogoljubov._NEWLINE_Bogoljubov var udpeget af en komit\xc3\xa9 under verdensskakforbundet FIDE som en mulig udfordrer til VM-titlen. Men da Aljechin selv sad i denne komit\xc3\xa9, var det reelt ham selv, der udvalgte udfordreren.\n_START_SECTION_\nMatchregler\n_START_PARAGRAPH_\nDer blev spillet til bedst af 30 partier dog med minimum seks gevinster. Aljechin ville beholde titlen ved 15-15.\n_START_SECTION_\nStyrkeforholdet inden matchen\n_START_PARAGRAPH_\nBogoljubov havde vundet et par store turneringer i 1920'erne, Moskva 1925 og Bad Kissingen 1928, begge gange foran bl.a. Capablanca med efter at have tabt til denne i deres indbyrdes partier. Desuden havde han vundet i Bad Pistyan, 1922, det alrussiske mesterskab (som ogs\xc3\xa5 var Sovjetmesterskab) i 1924 og Breslau 1925 samt delt f\xc3\xb8rstepladsen i Karlsbad (Karlovy Vary) i 1923._NEWLINE_Umiddelbart f\xc3\xb8r matchen deltog Bogoljubov i den store turnering i Karlsbad 1929, som Aljechin afstod fra at deltage i, men kommenterede fra. I sine kommentarer undrede han sig over, at udfordreren ville bruge sine kr\xc3\xa6fter i en turnering, der sluttede blot otte dage, f\xc3\xb8r matchen om verdensmesterskabet begyndte, men Bogoljubov gl\xc3\xa6dede sig over at f\xc3\xa5 praktisk tr\xc3\xa6ning. Bogoljubov endte p\xc3\xa5 en ottendeplads med 11\xc2\xbd point ud af 21 mulige."